Sporočilo Komisije, objavljeno v skladu s členom 27(4) Uredbe Sveta (ES) št. 1/2003 v zadevi AT.40023 – Čezmejni dostop do plačljive televizije

(2018/C 460/18)

1. Uvod

(1) Kadar namerava Komisija sprejeti sklep, v katerem zahteva odpravo kršitve, in kadar zadevne stranke predlagajo zaveze, da bodo upoštevale pomisleke, ki jih je v predhodni oceni izrazila Komisija, lahko ta v skladu s členom 9 Uredbe Sveta (ES) št. 1/2003 ( 1 ) odloči, da postanejo te zaveze za podjetja zavezujoče. Tak sklep se lahko sprejme za omejeno obdobje z ugotovitvijo, da Komisija nima več razlogov za ukrepanje.

(2) Komisija v skladu s členom 27(4) navedene uredbe objavi kratek povzetek zadeve in glavno vsebino zavez. Zainteresirane strani lahko svoje pripombe predložijo v roku, ki ga določi Komisija.

2. Povzetek zadeve

(3) Komisija je 23. julija 2015 sprejela obvestilo o nasprotovanju, ki se med drugim nanaša na ravnanje podjetij Sky UK Limited in Sky plc. (v nadaljnjem besedilu: Sky). Obvestilo o nasprotovanju je tudi predhodna ocena v smislu člena 9(1) Uredbe (ES) št. 1/2003.

(4) Glede na obvestilo o nasprotovanju je podjetje Sky sklenilo licenčni sporazum z (i) Viacom Global (Netherlands) B.V.) (ki se je kasneje združilo v Paramount Pictures International Limited); (ii) The Walt Disney Company Limited; (iii) Twentieth Century Fox Telecommunications International Inc.; (iv) Universal Studios International B.V. (ki je kasneje dodelil licenčni sporazum družbi Universal Studios Limited); (v) CPT Holdings, Inc. in Colgems Productions Limited; in (vi) Warner Bros. International Television Distribution Inc.

(5) Vsak od: (i) Paramount Pictures International Limited in njegova matična družba Viacom Inc. (v nadaljnjem besedilu: Paramount); (ii) The Walt Disney Company Limited z matično družbo The Walt Disney Company (skupaj: Disney); (iii) Twentieth Century Fox Telecommunications International Inc. z matično družbo Twenty-First Century Fox, Inc. (skupaj: Fox); (iv) Universal Studios Limited, Universal Studios International B.V. in njuna matična družba Comcast Corporation (skupaj: NBCUniversal); (v) CPT Holdings, Inc., Colgems Productions Limited in njuna matična družba Sony Corporation (skupaj: Sony); in (vi) Warner Bros. International Television Distribution Inc. z matično družbo Warner Media LLC (prej Time Warner Inc.) (skupaj: Warner Bros.) se v nadaljnjem besedilu navaja kot studio. Skupaj se v nadaljnjem besedilu navajajo kot studii.

(6) Obvestilo o nasprotovanju se nanaša na licenčne sporazume med radiodifuzno hišo Sky z vsakim od studiev, ki vsebujejo klavzule, ki: — podjetju Sky prepovedujejo ali ga omejujejo pri dajanju na voljo njegovih naročniških storitev v odziv na nenaročene zahteve potrošnikov, ki prebivajo ali se nahajajo v Evropskem Gospodarskem Prostoru (EGP), vendar zunaj Združenega kraljestva in Irske, in/ali — od studia zahtevajo, da radiodifuznim hišam, ki se nahajajo v EGP, vendar zunaj Združenega kraljestva in Irske, prepovejo ali jih omejijo pri dajanju na voljo njihovih naročniških storitev v odziv na nenaročene zahteve potrošnikov, ki prebivajo ali se nahajajo v Združenem kraljestvu in na Irskem.

(7) Oba tipa klavzule se v nadaljnjem besedilu omenjata kot „izpodbijane klavzule“.

(8) Obvestilo o nasprotovanju vsebuje predhodno ugotovitev, da izpodbijane klavzule pomenijo kršitev člena 101 PDEU in člena 53 Sporazuma o Evropskem gospodarskem prostoru (v nadaljnjem besedilu: Sporazum EGP) podjetja Sky in sicer iz naslednjih razlogov: (i) cilj izpodbijane klavzule je omejitev konkurence v smislu člena 101(1) PDEU in člena 53(1) Sporazuma EGP; (ii) ne obstajajo nobene ekonomske in pravne okoliščine izpodbijane klavzule, ki bi omogočale ugotovitev, da klavzula ne more škoditi konkurenci, ter (iii) izpodbijana klavzula ne izpolnjuje pogojev za izjemo na podlagi člena 101(3) PDEU in člena 53(3) Sporazuma EGP.

(9) Evropska komisija je 26. julija 2016 sprejela sklep v skladu s členom 9(1) Uredbe Sveta (ES) št. 1/2003, s katerim so zaveze, ki jih je ponudilo podjetje Paramount, da bi odpravilo pomisleke, ki jih je Komisija izrazila v obvestilu o nasprotovanju, postale zavezujoče.

(10) Evropska komisija je 9. novembra 2018 objavila sporočilo v skladu s členom 27(4) Uredbe (ES) št. 1/2003, v kateri poziva zainteresirane tretje osebe, naj predložijo svoje pripombe o zavezah, ki jih je ponudila družba Disney, da bi izpolnila pomisleke, ki jih je Komisija izrazila v obvestilu o nasprotovanju.

3. Glavna vsebina predlaganih zavez

(11) Podjetje Sky se ne strinja s pomisleki, izraženimi v obvestilu o nasprotovanju, vendar je kljub temu v skladu s členom 9 Uredbe (ES) št. 1/2003 ponudilo zaveze, da bi upoštevalo pomisleke Komisije glede konkurence. Zaveze se nanašajo na podjetje Sky, njegove naslednike ter vse sedanje in prihodnje hčerinske družbe, nad katerimi ima pozitivni izključni nadzor v smislu Uredbe Sveta (ES) št. 139/2004 z dne 20. januarja 2004 o nadzoru koncentracij podjetij. Glavni elementi teh zavez so navedeni v naslednjih točkah: (a) podjetje Sky ne sme skleniti, obnoviti ali razširiti licenčnega sporazuma za oddajanje naročniških vsebin (2), ki glede na katero koli ozemlje EGP (ponovno) uvaja kakršne koli obveznosti za radiodifuzne hiše ali studie. Te obveznosti so opredeljene na naslednji način: — relevantne klavzule (3) ali enakovredne klavzule, če podjetju Sky preprečujejo ali jo omejujejo pri odzivu na nenaročene zahteve potrošnikov, ki prebivajo in se nahajajo v EGP, vendar zunaj ozemlja, za katero je podjetje Sky pridobilo licenco (v nadaljnjem besedilu: obveznost radiodifuzne hiše), — relevantne klavzule ali enakovredne klavzule, če od studia zahtevajo, naj prepreči ali omeji radiodifuzno hišo, ki se nahaja v EGP, vendar zunaj ozemlja, za katero je radiodifuzna hiša pridobila licenco, pri odzivu na nenaročene zahteve potrošnikov, ki prebivajo in se nahajajo na takšnem ozemlju, za katero je radiodifuzna hiša pridobila licenco (v nadaljnjem besedilu: obveznost studia); (b) podjetje Sky ne bi smelo: — poskušati izvršiti ali začeti postopkov pred sodiščem zaradi kršitve obveznosti studia, kakor je ustrezno, v okviru obstoječega licenčnega sporazuma za oddajanje naročniških vsebin, ter — izpolniti nobene obveznosti radiodifuzne hiše, ki veljajo v skladu s kakršnim koli obstoječim licenčnim sporazumom za oddajanje naročniških vsebin.

(12) Zaveze podjetja Sky bi zajemale tako linearne naročniške storitve ter, v obsegu, vključenem v licenco (ali ločene posamezne licence), sklenjeno s studiem, naročnino na storitve videa na zahtevo (za spremljajočo storitev zagotavljanja vsebin na zahtevo, če obstaja in je vključena v okviru naročnine stranke na zadevne naročniške storitve, ki jih upravlja podjetje Sky, ki dopolnjujejo to naročniško storitev).

(13) Zaveze bi veljale pet let od datuma, na katerega podjetje Sky prejme uradno obvestilo o sklepu Komisije v skladu s členom 9 Uredbe (ES) št. 1/2003.

(14) Zaveze so v celoti objavljene v angleškem jeziku na spletišču Generalnega direktorata za konkurenco na naslednjem naslovu: http://ec.europa.eu/competition/index_en.html

4. Poziv k predložitvi pripomb

(15) Komisija namerava na podlagi tržnega preizkusa sprejeti sklep v skladu s členom 9(1) Uredbe (ES) št. 1/2003, s katerim bodo zgoraj povzete zaveze, objavljene na spletišču Generalnega direktorata za konkurenco, postale zavezujoče.

(16) Komisija v skladu s členom 27(4) Uredbe (ES) št. 1/2003 poziva zainteresirane tretje osebe, naj k predlaganim zavezam predložijo svoje pripombe. Komisija mora te pripombe prejeti najpozneje v enem mesecu od objave tega sporočila. Poleg tega Komisija poziva zainteresirane tretje osebe, naj predložijo nezaupno različico svojih pripomb, v kateri naj izbrišejo vse informacije, ki so po njihovem mnenju poslovne skrivnosti, in druge zaupne informacije ter jih po potrebi nadomestijo z nezaupnim povzetkom ali oznako „poslovne skrivnosti“ oziroma „zaupno“.

(17) Odgovore in pripombe je treba po možnosti utemeljiti ter navesti ustrezna dejstva. Če se vam kateri koli del predlaganih zavez zdi sporen, ste vabljeni, da predlagate morebitno rešitev.

(18) Pripombe z navedbo sklicne številke AT.40023 – Čezmejni dostop do plačljive televizije lahko Komisiji pošljete po elektronski pošti (COMP-GREFFE-ANTITRUST@ec.europa.eu), po telefaksu (+32 22950128) ali po pošti na naslov: European Commission Directorate-General for Competition Antitrust Registry 1049 Bruxelles/Brussel BELGIQUE/BELGIË

(1) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1). Z učinkom od 1. decembra 2009 sta člena 81 in 82 Pogodbe ES postala člena 101 oziroma 102 Pogodbe o delovanju Evropske unije (PDEU). Določbe novih členov so vsebinsko povsem enake prejšnjima členoma. V tem sporočilu je treba sklicevanje na člena 101 in 102 PDEU razumeti kot sklicevanje na člena 81 in 82 Pogodbe ES, kadar je to ustrezno.

(2) „Licenčni sporazum za oddajanje naročniških vsebin“ je opredeljen kot sporazum med podjetjem, ki radiodifuzni hiši Sky (kot pridobitelju licence) podeli izključno licenco studia za prihodnjo produkcijo določenih filmov dajalca licence (in lahko vključuje tudi drugo avdiovizualno vsebino), in sicer za omejeno obdobje, v katerem lahko podjetje Sky filme prikazuje kot naročniške vsebine ter jih, v obsegu, vključenem v licenco (ali ločene posamezne licence), sklenjeno s podjetjem Sky, ponuja kot storitve videa na zahtevo (za spremljajočo storitev zagotavljanja vsebin na zahtevo, če obstaja in je vključena v okviru naročnine stranke na zadevne naročniške storitve podjetja Sky, ki dopolnjuje naročniško storitev).

(3) „Relevantne klavzule“ pomenijo klavzule v licenčnem sporazumu za oddajanje naročniških vsebin (tudi če niso vključene v zadevne sporazume v obvestilu o nasprotovanju), ki (i) v zvezi s satelitskim prenosom določajo, da (a) se za širjenje prenosa na ozemlja, ki niso ozemlja, za katera je podjetje Sky pridobilo licenco, ne bo štelo, da je to kršitev pogodbe s strani podjetja Sky, če podjetje Sky zavestno ne dovoljuje sprejema zunaj ozemlja, za katero je pridobila licenco, in/ali (b) da se za širjenje prenosa na ozemlje, za katero je bila pridobljena licenca, ne bo štelo, da je to kršitev pogodbe s strani studia, če studio ni odobril razpoložljivosti dekoderja tretje osebe, ki je potreben za sprejemanje vsebin na ozemlju, za katero je bila pridobljena licenca, ter (ii) v zvezi s prenosom prek interneta (a) podjetju Sky nalagajo obveznost, da prepreči nedovoljen prenos in/ali pretakanje filmov (in drugih avdiovizualnih vsebin, če so vključene) zunaj ozemlja, za katerega je bila pridobljena licenca, z geografskim filtriranjem in/ali enakovredno tehnologijo in/ali (b) določajo, da se za širjenje prenosa prek interneta na ozemlje, za katero je podjetje Sky pridobilo licenco, ne šteje, da je to kršitev pogodbe s strani studia, če je studio zahteval uporabo geografskega filtriranja in/ali enakovredne tehnologije od drugih radiodifuznih hiš.